64-jarige se lyk in mangat gevindArgieffoto: SAPD/Facebook Die liggaam van ŉ 64-jarige Pretoria-inwoner is Maandagaand in ŉ mangat in die Moot-omgewing aangetref nadat sy voormalige 36-jarige vriendin haar aan die polisie oorgegee het. Kapt. Colette Weilbach, polisiewoordvoerder, het aan Maroela Media gesê die vrou het haar by die Villieria-polisiestasie oorgegee en die dood van die man aangemeld. “Sy het die polisie na die man, haar voormalige kêrel, se huis in Villieria geneem waar hy vermoedelik op 28 Maart vermoor is tydens ŉ geskil oor geld,” het Weilbach gesê. “Sy het daarna ŉ adres in Capital Park uitgewys waar sy glo met die hulp van ŉ vriend en twee ander mans die slagoffer se liggaam in ŉ mangat gestort het.” Die vrou en haar 41-jarige vriend is op aanklag van moord in hegtenis geneem nadat die slagoffer se liggaam gevind is. Meer inhegtenisnemings word verwag. Die verdagtes moet binnekort in die Pretoria-landdroshof verskyn. Die slagoffer se identiteit is nog nie bekend gemaak nie.